Diari Oficial de la Generalitat Valenciana


Sumari del DOGV 3225, del 20-04-1998 (1998/2228)

ACORD de 29 de gener de 1998, de la Comissió Territorial d'Urbanisme de València, que fa referència a la modificació núm. 1 de les Normes Subsidiàries de Planejament de Beneixida.
-----------------------------------------------------------------------------------------------------------------------------------------------------------------------------------

### Dades del document

Número de DOGV
:   3225

Data del DOGV
:   20-04-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/2228


Data del document
:   29-01-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 29 de gener de 1998, de la Comissió Territorial d'Urbanisme de València, que fa referència a la modificació núm. 1 de les Normes Subsidiàries de Planejament de Beneixida. [1998/X2228]
  
Vist l'expedient tramés per l'Ajuntament de Beneixida, que fa referència a la modificació núm. 1 de les Normes Subsidiàries de Planejament, i de conformitat amb els següents:
  
Antecedents de fet
  
Primer
  
L'expedient va ser aprovat inicialment el 28 de maig de 1997 i, després del pertinent període d'exposició pública, durant el qual no es van presentar al·legacions, provisionalment, el 24 de novembre de 1997. Amb data 1 de desembre de 1997 va entrar en la Comissió Territorial d'Urbanisme de València el projecte de referència.
  
Segon
  
El projecte consta de memòria i plànol d'informació i d'ordenació, per la qual cosa es compleix el que disposa l'article 27 de la Llei Reguladora de l'Activitat Urbanística.
  
Tercer
  
Beneixida té Normes Subsidiàries de Planejament aprovades definitivament el 18 de novembre de 1994.
  
Quart
  
L' objecte de la modificació núm. 1 és el canvi de classificació d'uns terrenys classificats pel planejament vigent com a sòl apte per a urbanitzar que passen a ser sòl no urbanitzable protegit, idèntic a la banda de protecció de l'autovia. La modificació es basa fonamentalment en la barrera física que comporta el barranc que el separa de la resta del sòl apte per a urbanitzar a més de tenir una mida massa xicoteta, menys de 4.000 m2, inclosa la superfície ocupada pel barranc, per a tenir entitat pròpia.
  
Cinquè
  
La Comissió Informativa de la Comissió Territorial d'Urbanisme de València, en la sessió del 26 de gener de 1998, va emetre un informe relatiu al projecte de què tractem, i d'aquesta manera compleix el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
L' expedient està complet i s'ha tramitat d'acord amb el que estableixen els articles 38 i 55 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Segon
  
Les determinacions que conté la modificació es consideren correctes des del punt de vista de les exigències de la política urbanística i territorial de la Generalitat, tal com recull l'article 40 de la LRAU.
  
Tercer
  
La Comissió Territorial d'Urbanisme és l'òrgan competent per a emetre dictamen resolutori sobre l'aprovació definitiva de les Normes Subsidiàries ?i de les seues modificacions- de municipis de menys de 50.000 habitants, de conformitat amb el que estableixen els articles 55.1 i 38.3, per remissió de la disposició transitòria setena, de la Llei Reguladora de l'Activitat Urbanística, en relació amb l'article 10. A, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot això, la Comissió Territorial d'Urbanisme de València, en sessió del 29 de gener de 1998, acorda:
  
Aprovar la modificació núm. 1 de les Normes Subsidiàries de Planejament de Beneixida, i l'Ajuntament de Beneixida haurà de notificar el contingut d'aquest acord a tots els particulars interessats en l'expedient de referència.
  
Contra aquesta resolució, que no exhaureix la via administrativa, es podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de recepció de aquesta notificació.
  
Tot això, sense perjudici que es puga interposar qualsevol altre recurs que es considere oportú.
  
València, 29 de gener de 1998.- El secretari de la Comissió Territorial d'Urbanisme: José Manuel Palau Navarro.